Planne vir nuwe stortingsterrein vorder - Infrastructure - Windhoek Express
Sunday, July 12th, 2020 05:30:28
Planne vir nuwe stortingsterrein vorder
10 October 2019 | Infrastructure
Die Kupferberg-stortingsterrein op die buitewyke van Windhoek het sy kapasiteit bereik. Foto Ogone Tlhage
Die Windhoek munisipaliteit (CoW) is besig met die konstruksie van 'n nuwe algemene vullisterrein, aangesien die 39-jarige Kupferberg-stortingsterrein sy kapasiteit bereik het.
Die munisipaliteit het verlede jaar aangekondig dat die bestaande fasiliteit die einde van sy produktiewe leeftyd bereik het. Intussen vorder planne vir 'n nuwe fasiliteit vir gevaarlike stowwe, met die onlangse voltooiing van planne.
"Die finale ontwerp is nou voltooi vir die uitbreiding [en] konstruksie van 'n nuwe algemene en gevaarlike afvalstowwe stortingsterrein tesame met gepaardgaande infrastruktuur," het die CoW se woordvoerder, Lydia Amutenya, gesê in reaksie tot vrae oor die vordering van die stadsraad se planne.
Volgens haar is 'n omgewingsimpakstudie (OIE) voltooi en is 'n klaringsertifikaat vir bouwerk deur die ministerie van die omgewing uitgereik.
Vroeg verlede jaar het mnr. Ludwig Narib, die destydse senior bestuurder vir stedelike ontwikkeling, gesê die CoW het tot N$120 miljoen nodig vir 'n nuwe terrein vir gevaarlike stowwe wat noord van die bestaande Kupferberg-terrein geleë sal wees.
Op die vraag of dit verander het, het Amutenya gesê hulle kyk na verskillende finansieringsopsies, hoewel sy nie 'n kosteberaming verskaf het nie. "Die CoW oorweeg tans finansieringsopsies en 'n mededingende bodproses moet nog gedoen word; dus is die begrotingskattings tans vertroulik, " het sy gesê.
Daar is tans twee aanlegte op die Kupferberg-stortingsterrein: Een vir algemene vullis en die ander vir gevaarlike stowwe. Die aanleg vir gevaarlike stowwe is geskik vir die bestuur van onder andere kos wat verval het, olie, chemikalieë, batterye, kunsmisstowwe en enigiets wat kundiges op die terrein nie ken nie.
Alle huishoudelike en algemene rommel wat in die stad versamel word, word na die Kupferberg-stortingsterrein geneem, wat op die C26-pad geleë is.